Ψήφισμα

του Ευρωπαϊκού Κοινοβουλίου που περιέχει τις παρατηρήσεις που αποτελούν αναπόσπαστο τμήμα της απόφασης για τη χορήγηση απαλλαγής στην Επιτροπή σε σχέση με την εκτέλεση του προϋπολογισμού του έκτου, εβδόμου και ογδόου Ευρωπαϊκού Ταμείου Ανάπτυξης για το οικονομικό έτος 2001

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

έχοντας υπόψη τους ισολογισμούς και λογαριασμούς διαχείρισης του έκτου, εβδόμου και ογδόου Ευρωπαϊκού Ταμείου Ανάπτυξης για το οικονομικό έτος 2001 [COM(2002) 211 - C5-0190/2002],

έχοντας υπόψη την ετήσια έκθεση του Ελεγκτικού Συνεδρίου σχετικά με τις δραστηριότητες που εμπίπτουν στο πλαίσιο του έκτου, εβδόμου και ογδόου Ευρωπαϊκού Ταμείου Ανάπτυξης για το 2001, συνοδευόμενη από τις απαντήσεις των θεσμικών οργάνων (C5-0539/2002)(1),

έχοντας υπόψη τη δήλωση αξιοπιστίας του Ελεγκτικού Συνεδρίου, σχετικά με τα Ευρωπαϊκά Ταμεία Ανάπτυξης (C5-0539/2002),

έχοντας υπόψη την ετήσια έκθεση του 2001 της Επιτροπής στο Συμβούλιο και στο Ευρωπαϊκό Κοινοβούλιο για την αναπτυξιακή πολιτική της ΕΚ και την εφαρμογή της εξωτερικής βοήθειας [COM(2002) 490 - C5-0607/2002],

έχοντας υπόψη το ψήφισμά του, της 1ης Μαρτίου 2001, σχετικά με την ανακοίνωση της Επιτροπής στο Συμβούλιο και το Ευρωπαϊκό Κοινοβούλιο για την αναπτυξιακή πολιτική της Ευρωπαϊκής Κοινότητας(2),

έχοντας υπόψη την ετήσια έκθεση δραστηριοτήτων του Γραφείου Συνεργασίας EuropeAid για το 2001,

έχοντας υπόψη την ανακοίνωση της Επιτροπής για δημοσιονομική ενημέρωση για το έκτο, έβδομο και όγδοο Ευρωπαϊκό Ταμείο Ανάπτυξης 2001 [COM(2002) 726 - C5-0003/2003],

έχοντας υπόψη τις συστάσεις του Συμβουλίου της 7ης Μαρτίου 2003 σχετικά με την απαλλαγή της Επιτροπής από την ευθύνη εκτέλεσης των εργασιών των Ευρωπαϊκών Ταμείων Ανάπτυξης για το οικονομικό έτος 2000 (C5-0091/2003 - C5-0092/2003 - C5-0093/2003),

έχοντας υπόψη το άρθρο 33 της εσωτερικής συμφωνίας, της 20ής Δεκεμβρίου 1995, μεταξύ των αντιπροσώπων των κυβερνήσεων των κρατών μελών συνελθόντων στα πλαίσια του Συμβουλίου για τη χρηματοδότηση και τη διαχείριση των ενισχύσεων της Κοινότητας στο πλαίσιο του δεύτερου χρηματοδοτικού πρωτοκόλλου της τέταρτης σύμβασης ΑΚΕ-ΕΚ(3),

έχοντας υπόψη το άρθρο 74 του δημοσιονομικού κανονισμού, της 16ης Ιουνίου 1998, που εφαρμόζεται στη συνεργασία για τη χρηματοδότηση της ανάπτυξης στο πλαίσιο της τέταρτης σύμβασης ΑΚΕ-ΕΚ(4),

έχοντας υπόψη τα άρθρα 93 και 93α, τρίτη περίπτωση, και το παράρτημα V του κανονισμού του,

έχοντας υπόψη την έκθεση της Επιτροπής Ελέγχου του Προϋπολογισμού και τη γνωμοδότηση της Επιτροπής Ανάπτυξης και Συνεργασίας (A5-0072/2003),

A. λαμβάνοντας υπόψη ότι η σημερινή Επιτροπή ανέλαβε τα καθήκοντά της τον Σεπτέμβριο 1999, ότι η μεταρρύθμιση της πολιτικής ανάπτυξης της ΕΚ ξεκίνησε τον Νοέμβριο 2000 και η μεταρρύθμιση της διαχείρισης της εξωτερικής βοήθειας της ΕΚ τον Μάιο 2000·

B. λαμβάνοντας υπόψη ότι κύριος στόχος της αναπτυξιακής πολιτικής της Κοινότητας είναι η μείωση της φτώχειας με σκοπό την τελική εξάλειψή της(5) και ότι η ΕΕ και όλα τα κράτη μέλη έχουν προσυπογράψει τους Αναπτυξιακούς Στόχους της Χιλιετηρίδας, οι οποίοι ορίζουν στόχους αποτελέσματος, όσον αφορά κατά κύριο λόγο την εκπαίδευση και την υγεία·

Γ. λαμβάνοντας υπόψη ότι προϋπόθεση για τον περιορισμό της ένδειας και την προώθηση του σεβασμού των δικαιωμάτων του ανθρώπου αποτελεί η γνήσια συμμετοχική δημοκρατία και η ύπαρξη υπεύθυνης, αδιάφθορης κυβέρνησης·

Δ. λαμβάνοντας υπόψη ότι η αυτόνομη εθνική συμμετοχή, η δημοσιονομική ενίσχυση, η χρηματοδότηση από πλείονες χορηγούς και οι δείκτες ανά χώρα για όλους τους χορηγούς αποτελούν στοιχεία των νέων στρατηγικών της κοινοτικής πολιτικής για την ανάπτυξη μετά τη μεταρρύθμιση·

E. εκτιμώντας ότι τούτο σημαίνει ότι η ταυτότητα της βοηθείας που παρέχει κάθε χορηγός γίνεται λιγότερο σαφής και διακριτή, ότι η δραστηριότητα των επιμέρους χορηγών εντάσσεται στο πλαίσιο συλλογικών προσπαθειών και ότι είναι αδύνατον να αποδοθούν τα αποτελέσματα σε συγκεκριμένους χορηγούς·

ΣΤ. θεωρώντας ότι η νέα αυτή προσέγγιση δεν πρέπει ουδόλως να εμποδίσει την πρόσβαση των ευρωπαίων φορολογουμένων σε ορθή και ικανοποιητική πληροφόρηση με την οποία είναι δυνατόν να εκτιμηθεί εάν τα κεφάλαια των ΕΤΑ έχουν δαπανηθεί σύμφωνα με τα διεθνή πρότυπα που ισχύουν για τη δημόσια διοίκηση, όσον αφορά την αποτελεσματικότητα, την αποδοτικότητα και την οικονομία, σε σχέση με τα επιτευχθέντα αποτελέσματαν και συνυπολογιζομένου, μεταξύ άλλων, του αποτελέσματος υποκατάστασης των πιστώσεων αυτών·

Ζ. εκτιμώντας ότι η μεταρρύθμιση της κοινοτικής πολιτικής για την ανάπτυξη δεν απαλλάσσει την Επιτροπή από την ευθύνη εφαρμογής και διαχείρισης της πολιτικής και διεξαγωγής των ελέγχων που απαιτούνται, προκειμένου να διαπιστωθεί εάν χρησιμοποιούνται σωστά οι πόροι που τίθενται στη διάθεσή της·

Η. επισημαίνοντας τον εξαιρετικά αργό ρυθμό της θέσης σε εφαρμογή και διαπιστώνοντας ότι κατά το οικονομικό έτος 2001 άρχισαν αντιστοίχως το 16ο, 11ο και 4ο έτος της περιόδου ισχύος των τριών ΕΤΑ έκτου, εβδόμου και ογδόου που βρίσκονται ακόμη στο στάδιο εφαρμογής,

Θ. επισημαίνοντας ότι η μη επαρκής αξιοποίηση οφείλεται εν μέρει σε καταστάσεις για τις οποίες δεν ευθύνεται η Επιτροπή, γεγονός το οποίο, εν τούτοις, δεν απαλλάσσει την Επιτροπή από την υποχρέωση να επιταχύνει και να αυξήσει τις προσπάθειές της για την απλοποίηση των διαδικασιών και της διοίκησης, ούτως ώστε τα χρήματα να μπορούν να καταβάλλονται ταχύτερα στους τελικούς δικαιούχους,

Αυτόνομη συμμετοχή

1. σημειώνει ότι η ανάγκη μεταρρύθμισης της φύσης της σχέσης μεταξύ χορηγών βοήθειας και αναπτυσσόμενων χωρών οδήγησε στην ανάπτυξη της έννοιας της "αυτόνομης συμμετοχής", κατά την οποία οι αναπτυσσόμενες χώρες πρέπει να έχουν τον κύριο ρόλο στο πλαίσιο των προγραμμάτων ανάπτυξης (περιλαμβανομένων όλων των ενδιαφερομένων φορέων)· καλεί την Επιτροπή να προσδιορίσει, στην επόμενη ετήσια έκθεσή της για την αναπτυξιακή πολιτική της ΕΚ, το εύρος ερμηνείας αυτής της έννοιας για τις δικαιούχους χώρες και κατά πόσον έχει αρνητική επίδραση στις προτεραιότητες της Ευρωπαϊκής Ένωσης για την πολιτική ανάπτυξης·

2. καλεί την Επιτροπή να συμπεριλάβει στην επόμενη ετήσια έκθεσή της για την πολιτική ανάπτυξης της ΕΚ πληροφορίες σχετικά με τη συμμετοχή αντιπροσωπευτικών κοινοβουλευτικών θεσμικών οργάνων, οργανώσεων της κοινωνίας των πολιτών και μειονοτήτων στην κατάρτιση των αναπτυξιακών πολιτικών των χωρών (περιλαμβανομένων των αναπτυσσόμενων χωρών με προβλήματα στον τομέα της διακυβέρνησης και των διοικητικών ικανοτήτων) και να φροντίσει να διασφαλίσει την πραγματοποίηση πραγματικών και αποτελεσματικών διαβουλεύσεων, ώστε να έχει νόημα ο όρος αυτόνομη εθνική συμμετοχή·

Δημοσιονομική βοήθεια

3. διαπιστώνει ότι η μακροοικονομική δημοσιονομική στήριξη αποτελεί πλέον αναπόσπαστο μέρος της χρηματοδοτικής και τεχνικής συνεργασίας της Κοινότητας με τις χώρες ΑΚΕ, ότι, από το 1992, η Κοινότητα έχει χορηγήσει συνολική δημοσιονομική ενίσχυση ύψους 2604 εκατομμυρίων ευρώ [Σημείο 4.5.7.1, COM(2002) 490] και ότι το 2001 διατέθηκε ποσό ύψους 270 εκατομμυρίων ευρώ για μακροοικονομική χρηματοδοτική συνδρομή στις χώρες ΑΚΕ [Σημείο 2.5.3, COM(2002) 490]·

4. σημειώνει την αρχή σύμφωνα με την οποία το ύψος της βοηθείας εξαρτάται άμεσα από τις επιδόσεις της χώρας στους κοινωνικούς τομείς και στη διαχείριση των δημοσίων οικονομικών, που αξιολογούνται βάσει δεικτών επιδόσεων και εντατικών συζητήσεων με την κυβέρνηση σε σχέση με το βαθμό επίτευξης των στόχων που έχει θέσει η ίδια· σημειώνει επίσης ότι η επίτευξη των στόχων συνεπάγεται πλήρη χρηματοδότηση ενώ στην αντίθετη περίπτωση η χρηματοδότηση μειώνεται αναλόγως·

5. ζητεί από την Επιτροπή να ενημερώνει σε τακτά χρονικά διαστήματα την αρμόδια επιτροπή του Ευρωπαϊκού Κοινοβουλίου για τα αποτελέσματα που επέτυχαν, όσον αφορά την κοινωνική ανάπτυξη, οι επιχειρήσεις δημοσιονομικής στήριξης·

6. εκφράζει τη λύπη του για το γεγονός ότι η ετήσια έκθεση για την αναπτυξιακή πολιτική της Κοινότητας και την εφαρμογή της εξωτερικής βοήθειας δεν περιέχει λεπτομερείς πληροφορίες σχετικά με το πότε και υπό ποίες προϋποθέσεις η δημοσιονομική ενίσχυση θεωρείται κατάλληλο μέσο·

7. κρίνει ότι η διατύπωση των δεικτών -"η ενδιαφερόμενη χώρα να διαχειρίζεται τη μακροοικονομία της με σταθερό και βιώσιμο τρόπο, η εφαρμογή συνετών δημοσιονομικών και νομισματικών πολιτικών και υγιών μακροοικονομικών πολιτικών" [Σημείο 2.5.3, COM(2002) 490]- είναι υπερβολικά γενική και καλεί την Επιτροπή να ενημερώσει το Κοινοβούλιο, στην επόμενη ετήσια έκθεσή της για την αναπτυξιακή πολιτική της ΕΚ, σχετικά με τους όρους και τις προϋποθέσεις που πρέπει να πληρούνται προκειμένου να θεωρείται ότι η δημοσιονομική ενίσχυση αποτελεί ενδεδειγμένο μέσο·

Διαχείριση δημοσίων οικονομικών

8. σημειώνει ότι η δημοσιονομική ενίσχυση ΕΤΑ ελέγχεται σύμφωνα με τις διαδικασίες ελέγχου των δικαιούχων χωρών ΑΚΕ και όχι σύμφωνα με τις διαδικασίες των ΕΤΑ(6) και ότι, κατά συνέπεια, η ενίσχυση υπόκειται στους ίδιους κινδύνους με τις δαπάνες που χρηματοδοτούνται από εθνικούς πόρους·

9. υπογραμμίζει ότι η δημοσιονομική ενίσχυση διακρίνεται σε αυτό το σημείο από τις ενισχύσεις που εφαρμόζονται υπό μορφή σχεδίων, στις οποίες εφαρμόζονται οι διαδικασίες που επιβάλλουν οι χορηγοί·

10. σημειώνει ότι η μετάβαση από τη χρηματοδότηση συγκεκριμένων σχεδίων στην ενίσχυση του προϋπολογισμού προγραμμάτων τοποθετεί τη διαφανή και αποτελεσματική διαχείριση των δημοσίων οικονομικών στις αναπτυσσόμενες χώρες στο επίκεντρο της στρατηγικής ανάπτυξης, προκειμένου να παρέχονται εγγυήσεις για τη δέουσα χρησιμοποίηση των πόρων·

11. αναμένει ότι η Επιτροπή, παράλληλα με την αύξηση της χρήσης του μέσου της δημοσιονομικής ενίσχυσης, θα παρακολουθεί στενά την ποιότητα της διαχείρισης των δημοσίων οικονομικών στις δικαιούχους χώρες·

12. καλεί την Επιτροπή να χρησιμοποιεί το μέσο της δημοσιονομικής ενίσχυσης στον μικρότερο δυνατό βαθμό, μέχρις ότου αποδειχθεί ότι η ποιότητα της διαχείρισης των δημοσίων οικονομικών στις δικαιούχους χώρες έχει φθάσει σε επίπεδο τέτοιο, ώστε να θεωρείται ότι έχει μειωθεί σημαντικά ο κίνδυνος τον οποίο συνεπάγεται η προσέγγιση της δημοσιονομικής ενίσχυσης·

13. ζητά από την Επιτροπή να δημοσιεύσει, κατά την επόμενη ετήσια έκθεσή της για την αναπτυξιακή πολιτική της ΕΚ, κατευθυντήριες γραμμές βάσει των οποίων θα αξιολογείται η πρόοδος που σημειώνει κάθε δικαιούχος χώρα όσον αφορά τη διαχείριση των δημοσίων οικονομικών της, καθώς και δείκτες επιδόσεων για τη μέτρηση της προόδου βάσει αυτών των κατευθυντήριων γραμμών·

14. κατανοεί ότι απαιτείται χρόνος για τη βελτίωση της διαχείρισης των δημοσίων οικονομικών, λόγω της πολυπλοκότητας της διαδικασίας, και καλεί την Επιτροπή να αρχίσει διαπραγματεύσεις με τις αρμόδιες αρχές στις δικαιούχους χώρες προκειμένου να τονίσει τη σημασία που αποδίδει η αρμόδια για την απαλλαγή αρχή στην πρόοδο της μεταρρύθμισης των μηχανισμών για την ορθή διαχείριση της εκτέλεσης του προϋπολογισμού στις δικαιούχους χώρες·

Τομεακά προγράμματα και η χρηματοδότηση από πλείονες χορηγούς

15. σημειώνει ότι η αναπτυξιακή βοήθεια προς τομεακά προγράμματα, η οποία παρέχεται από κοινού με άλλους χορηγούς δημιουργεί προβλήματα που συνδέονται με τον έλεγχο και την παρακολούθηση, τα οποία η Επιτροπή πρέπει απαραιτήτως να αντιμετωπίσει έως ότου η προαναφερθείσα μεταρρύθμιση αποδώσει απτά αποτελέσματα·

16. θεωρεί ότι η Επιτροπή -πριν τη χορήγηση ενίσχυσης και από κοινού με τους άλλους χορηγούς και με τη δικαιούχο χώρα- πρέπει να:

- καθορίζει μετρήσιμους δείκτες προόδου, σε συνάρτηση με τους επιδιωκόμενους στόχους, και βάση αξιόπιστη και σταθερή,

- εξασφαλίζει επαρκείς εγγυήσεις ότι το σχεδιαζόμενο πρόγραμμα εμπίπτει στους αναπτυξιακούς στόχους της ΕΕ,

- βεβαιώνεται ότι το σύστημα υποβολής χρηματοοικονομικών πληροφοριών που χρησιμοποιεί ο πολυμερής οργανισμός πληροί τα πρότυπα του Ευρωπαϊκού Ελεγκτικού Συνεδρίου και ότι οι λογαριασμοί θα υποβάλλονται εγκαίρως·

17. θεωρεί ότι η Επιτροπή, η οποία φέρει την πολιτική και οικονομική ευθύνη για ποσοστό μεγαλύτερο του 10 % της επίσημης αναπτυξιακής βοήθειας παγκοσμίως, πρέπει να εκμεταλλευθεί τη θέση της για να διασφαλίσει την ύπαρξη κατάλληλων μηχανισμών υποβολής εκθέσεων, απόδοσης λογαριασμού και ελέγχου·

18. υπογραμμίζει ότι η Επιτροπή οφείλει επίσης να παρακολουθεί και να ελέγχει τους λογαριασμούς που υποβάλλει ο πολυμερής οργανισμός, να παρακολουθεί τις σχετικές εκθέσεις ελέγχων και να ενημερώνει για τα αποτελέσματα το Ελεγκτικό Συνέδριο και την αρμόδια για την απαλλαγή αρχή·

19. καλεί τη Επιτροπή να παράσχει πληροφορίες, σε ειδικό κεφάλαιο της επόμενης ετήσιας έκθεσης σχετικά με την αναπτυξιακή πολιτική, ποιες εκθέσεις ελέγχου έχει λάβει από πολυμερείς χορηγούς, ποια συμπεράσματα και συστάσεις συμπεριλαμβάνονται στις εκθέσεις αυτές, με ποιον τρόπο έδωσε συνέχεια σε αυτά τα πορίσματα και στις συστάσεις και να παράσχει πληροφορίες σχετικά με τη συνεργασία και τον συντονισμό με διεθνείς χορηγούς·

20. τονίζει ιδιαίτερα ότι πρέπει να διασφαλιστεί η πρόσβαση του Ευρωπαϊκού Ελεγκτικού Συνεδρίου σε όλα τα σχετικά έγγραφα (περιλαμβανομένων των εθνικών εκθέσεων εσωτερικού ελέγχου) και να πραγματοποιηθούν επί τόπου επισκέψεις κατά τη διάρκεια των ελέγχων, προκειμένου να ελεγχθεί η ορθή χρησιμοποίηση της κοινοτικής βοηθείας·

Συμμετοχή των ανωτάτων ελεγκτικών οργάνων των χωρών ΑΚΕ στον έλεγχο των ΕΤΑ

21. είναι πεπεισμένο ότι η ποιότητα της διαχείρισης των δημοσίων οικονομικών έχει ιδιαίτερη σημασία για την αποτελεσματικότητα της κινητοποίησης και της χρησιμοποίησης των πόρων και ότι βήμα προς αυτή την κατεύθυνση αποτελεί η στήριξη της δημιουργίας ισχυρών, αποτελεσματικών και ανεξαρτήτων ελεγκτικών οργάνων στις δικαιούχους χώρες·

22. θεωρεί ότι η ανάθεση στα εν λόγω θεσμικά όργανα μέρους της ευθύνης για την εφαρμμογή των ΕΤΑ θα συνέβαλε στη βελτίωση των επιδόσεων των εκτελεστικών οργάνων -κρατικές υπηρεσίες- και στην ανάπτυξη δημοκρατικών πρακτικών·

23. καλεί την Επιτροπή να εξετάσει την οργάνωση, την ανεξαρτησία και την αποτελεσματικότητα των ανωτάτων ελεγκτικών οργάνων στις δικαιούχους χώρες και να λάβει υπόψη της τα αποτελέσματα αυτής της έρευνας ως καθοριστικό στοιχείο για την αξιολόγηση της αναπτυξιακής βοηθείας στο μέλλον·

24. καλεί την Επιτροπή να παράσχει πληροφορίες, σε ειδικό κεφάλαιο της επομένης ετήσιας έκθεσής της για την αναπτυξιακή πολιτική της ΕΚ, για τον τρόπο με τον οποίο σκοπεύει να συμπεριλάβει στη διαδικασία ελέγχου τα ανώτατα ελεγκτικά όργανα και να καταρτίσει το πρόγραμμα και το χρονοδιάγραμμα αυτής της διαδικασίας·

Συμπληρωματικότητα - αφορά και τις δύο πλευρές

25. σημειώνει ότι το Συμβούλιο έχει τονίσει σε αρκετές περιπτώσεις τη σημασία της προσέγγισης των εγγράφων εθνικής στρατηγικής ως μέσου για την επίτευξη μεγαλύτερης συμπληρωματικότητας μεταξύ της Κοινότητας και των κρατών μελών στον τομέα της συνεργασίας για την ανάπτυξη·

26. σημειώνει ότι η Επιτροπή έχει διενεργήσει έρευνα μεταξύ των επικεφαλής των αντιπροσωπειών σχετικά με το συντονισμό με τα κράτη μέλη στον τομέα αυτό(7)· ανησυχεί, αφενός, γιατί οι γνώσεις των κρατών μελών για τα προγράμματα βοήθειας της Επιτροπής είναι πολύ περιορισμένες και, αφετέρου, γιατί η συμμετοχή της Επιτροπής στον προγραμματισμό της διμερούς βοήθειας των κρατών μελών περιορίζεται στην ενημέρωση, γεγονός που δημιουργεί εικόνα ανεπαρκούς συντονισμού και ελλιπούς συμπληρωματικότητας των εθνικών προγραμμάτων βοήθειας με τις προτεραιότητες της πολιτικής ανάπτυξης της Ευρωπαϊκής Ένωσης·

27. καλεί το Συμβούλιο να εξετάσει εάν η ύπαρξη περίπου πενήντα διαχειριστικών επιτροπών αποτελεί τον κατάλληλο τρόπο για την καλύτερη διασφάλιση της συμπληρωματικότητας της βοηθείας εκ μέρους της Κοινότητας και της βοηθείας εκ μέρους των κρατών μελών· θεωρεί ότι το Συμβούλιο πρέπει να επικεντρώσει την προσοχή του σε στρατηγικά ζητήματα και να μην εμπλέκεται στη μικροδιαχείριση μεμονωμένων σχεδίων από την Επιτροπή·

28. καλεί την Επιτροπή να παράσχει στο Κοινοβούλιο, πριν την 1η Ιουνίου 2003, επαρκή και λεπτομερή στοιχεία για τις δαπάνες που συνδέονται με τις διαχειριστικές αυτές επιτροπές και να υποβάλει προτάσεις για τους τρόπους εξορθολογισμού του τομέα αυτού·

Η ετήσια έκθεση δραστηριοτήτων του Γραφείου Συνεργασίας EuropeAid

29. σημειώνει ότι, σύμφωνα με τον Γενικό Διευθυντή, υπάρχουν εύλογες διαβεβαιώσεις ότι οι υφιστάμενες διαδικασίες ελέγχου παρέχουν τις απαραίτητες εγγυήσεις ως προς τη νομιμότητα και την κανονικότητα των σχετικών πράξεων(8)· θεωρεί ότι η δήλωση αυτή δεν συμβαδίζει απόλυτα με την αναγνωρισμένη ανάγκη άμεσης και ουσιαστικής ενίσχυσης της λειτουργίας εξωτερικού δημοσιονομικού ελέγχου(9)· επιθυμεί διευκρινήσεις σχετικά με τον αντίκτυπο αυτής της παρατήρησης για τη βελτίωση της εξωτερικής ελεγκτικής ικανότητας·

30. θεωρεί ότι, ακόμη και αν η ανάγκη ενίσχυσης της λειτουργίας εξωτερικού ελέγχου δεν λαμβάνει τη μορφή επίσημης επιφύλαξης -ούτε περιλαμβάνεται στον κατάλογο "παρατηρήσεων" της δήλωσης, αλλά αναφέρεται στο γενικό, περιγραφικό μέρος της ετήσιας έκθεσης δραστηριοτήτων- αποτελεί δήλωση που θέτει υπό αμφισβήτηση τις διαβεβαιώσεις του Γενικού Διευθυντή·

31. εκφράζει τη λύπη του για το γεγονός ότι η δήλωση δεν περιέχει ορισμό των "ευλόγων διαβεβαιώσεων" και καλεί την Επιτροπή να παρουσιάσει ανάλυση της εννοίας όσον αφορά την έκτασή της, δηλαδή τον αριθμό των πράξεων που χρειάζεται να ελεγχθούν, και το λειτουργικό της περιεχόμενο, δηλαδή το είδος των ελέγχων που πρέπει να διενεργηθούν, καθώς και να συμπεριλάβει στις δηλώσεις ορισμούς άλλων βασικών χρησιμοποιούμενων εννοιών·

32. θεωρεί ότι οι εκθέσεις δραστηριοτήτων των Γενικών Διευθυντών αποτελούν θεμελιώδες στοιχείο της οικονομικής μεταρρύθμισης της Επιτροπής, αλλά αμφισβητεί τη χρησιμότητα δηλώσεων που περιέχουν σημαντικές επιφυλάξεις·

33. σημειώνει ότι η μεθοδολογία και οι κατευθυντήριες γραμμές για τη σύνταξη των ετήσιων εκθέσεων για το έτος 2002 θα αναθεωρηθούν και θα ενισχυθούν(10)· αναμένει βελτιώσεις που θα συμβάλλουν ώστε να θεωρείται η δήλωση του Γενικού Διευθυντή βήμα προόδου και να αντικατοπτρίζει περισσότερο την πραγματική κατάσταση·

34. σημειώνει ότι κατά το 2001 η Aidcο μερίμνησε για την πραγματοποίηση 46 ελέγχων· καλεί το Ελεγκτικό Συνέδριο να εξετάσει τα συμπεράσματα των ελέγχων αυτών και να διαβιβάσει τα αποτελέσματα στην αρμόδια για την απαλλαγή αρχή·

Μεταρρύθμιση της διαχείρισης της εξωτερικής βοήθειας

35. χαιρετίζει το γεγονός ότι με τη μεταρρύθμιση των υπηρεσιών εξωτερικών σχέσεων απετράπη ο περαιτέρω γεωγραφικός διαχωρισμός· θεωρεί ότι το κατάλληλο πρότυπο για την αποτελεσματική διαχείριση της αναπτυξιακής βοήθειας πρέπει να βασίζεται στην ύπαρξη ισχυρών αντιπροσωπειών στις δικαιούχους χώρες και αποτελεσματικής οικονομικής παρακολούθησης και οριζόντιας τεχνογνωσίας στην έδρα της Επιτροπής·

36. δεν έχει πεισθεί ότι η πραγματοποιηθείσα μεταρρύθμιση ανταποκρίνεται πλήρως σε αυτό το πρότυπο, καθώς οι αρμοδιότητες του τομέα των εξωτερικών σχέσεων κατανέμονται σε έξι υπηρεσίες εξωτερικών σχέσεων· θεωρεί ότι η περαιτέρω απλοποίηση θα είχε θετικό αντίκτυπο στην αποτελεσματικότητα της διαχείρισης της κοινοτικής βοήθειας·

37. εκφράζει τη δυσαρέσκειά του για το γεγονός ότι η αξιολόγηση της οργανωτικής δομής της διαχείρισης της εξωτερικής βοήθειας δεν έχει πραγματοποιηθεί όπως ήταν προγραμματισμένο· αναμένει από την Επιτροπή να τηρεί το δικό της προγραμματισμό στο μέλλον και την παρακινεί να ενημερώσει το Κοινοβούλιο ως προς τα αποτελέσματα αυτής της αξιολόγησης πριν την 1η Ιουνίου 2003·

Η δήλωση αξιοπιστίας και η σημασία της

38. θεωρεί ότι η τρέχουσα δήλωση αξιοπιστίας, ως αποτέλεσμα δημοσιονομικού ελέγχου της κανονικότητας και της νομιμότητας των δαπανών, όχι όμως του αποτελέσματος των δαπανών, παρέχει μέρος μόνον των αναγκαίων για τη συνολική αξιολόγηση του έργου της Επιτροπής πληροφοριών· το άλλο μέρος αφορά οικονομικά αποδοτικούς ελέγχους όσον αφορά τον βαθμό επίτευξης των πολιτικών στόχων·

39. πιστεύει, συγκεκριμένα, ότι οι εξελίξεις στην πολιτική και στις μεθόδους διαχείρισης πρέπει να αντανακλώνται στο έργο του ελεγκτή και ότι, κατά συνέπεια, η δημοσιονομική στήριξη και η υιοθέτηση της προσέγγισης των πλειόνων χορηγών απαιτεί διαδικασία ελέγχου προσανατολισμένη στο αποτέλεσμα, η οποία μετρά τα αποτελέσματα που επιτυγχάνονται στον υποστηριζόμενο τομέα·

40. σημειώνει ότι το Ελεγκτικό Συνέδριο δεν διενήργησε επιτοπίους ελέγχους στις δικαιούχους χώρες λόγω της ανεπάρκειας των "διαθέσιμων ανθρώπινων και οικονομικών πόρων"(11)·

41. καλεί την αρμόδια για τον προϋπολογισμό αρχή να λάβει υπόψη της την ανάγκη να παράσχει το Ελεγκτικό Συνέδριο τις απαραίτητες πληροφορίες στην αρμόδια για την απαλλαγή αρχή·

Αξιοπιστία των λογαριασμών

42. ζητεί από την Επιτροπή να αποκαλύψει την έκταση της εφαρμογής της μακροοικονομικής ενίσχυσης· δεν θεωρεί ικανοποιητική την απάντηση της Επιτροπής (σημείο 20) και ζητά διαφανή, ακριβή και πλήρη πληροφόρηση σχετικά με το εν λόγω είδος ενίσχυσης·

Νομιμότητα και κανονικότητα των σχετικών πράξεων

43. θεωρεί ανησυχητικά τα αποτελέσματα της ανάλυσης του Συνεδρίου σχετικά με τη διάρθρωση των συστημάτων εσωτερικού ελέγχου και παρακολούθησης της Επιτροπής σε σχέση με τα ΕΤΑ (αιτιολογικές σκέψεις 23 έως 31)·

44. εφιστά την προσοχή στις αδυναμίες που προσδιορίζονται και στο συμπέρασμα του Συνεδρίου ότι "ο υπάρχων μηχανισμός ελέγχου δεν επιτρέπει [...] ακόμη να εξασφαλιστεί ότι οι κοινοτικές χρηματοδοτήσεις επαληθεύονται επαρκώς και με ομοιόμορφο τρόπο" (αιτιολογική σκέψη 30)·

45. σημειώνει ότι η Επιτροπή συμφωνεί κατ' αρχήν με τα συμπεράσματα του Ελεγκτικού Συνεδρίου· αναγνωρίζει ότι οι μεταρρυθμίσεις συνεχίζονται και ότι το Συνέδριο αναμένει βελτιώσεις· καλεί την Επιτροπή -ενόψει των επικρίσεων- να καταβάλει προσπάθειες προκειμένου να διασφαλίσει ότι, πριν την επόμενη απαλλαγή, θα έχει να επιδείξει απτές βελτιώσεις στα συστήματα εσωτερικού ελέγχου·

46. αναμένει ότι η Επιτροπή θα διαβιβάσει στην αρμόδια επιτροπή του (μόλις συνταχθούν και όχι στο τέλος του έτους) όλα τα έγγραφα που είναι αναγκαία για την πλήρη και ικανοποιητική ενημέρωση για την πορεία των βελτιώσεων ή/και για τα προβλήματα που ανέκυψαν κατά τη διαδικασία·

47. υπενθυμίζει στην Επιτροπή ως εκτελεστικό όργανο ότι φέρει την ευθύνη της εκ των προτέρων παροχής στην αρμόδια για την απαλλαγή αρχή κάθε πληροφορίας που σχετίζεται με τη χορήγηση της απαλλαγής (αρχή της πληρότητας)·

48. αναθέτει στην αρμόδια επιτροπή του να ζητήσει από την Επιτροπή, κατά την αρχή της διαδικασίας απαλλαγής του επόμενου έτους, να χορηγήσει κατάλογο με όλα τα έγγραφα και την αλληλογραφία που έχει στη διάθεσή της, που σχετίζονται με τα υπό εξέταση θέματα όπως ορίζει η αρμόδια επιτροπή (κοινοποίηση διαδικαστικών εγγράφων)·

Διοικητική αποκέντρωση και έλεγχοι

49. επαναλαμβάνει την υποστήριξή του στη διαδικασία διοικητικής αποκέντρωσης και σημειώνει ότι η Επιτροπή θέτει ως ελάχιστη προϋπόθεση την ύπαρξη τουλάχιστον ενός υπαλλήλου, ειδικευμένου στη χρηματοοικονομική διαχείριση και τις συμβάσεις· κρίνει, όμως, ότι αυτό θα συμβάλει μερικώς μόνο στη βελτίωση της οικονομικής διαχείρισης των ΕΤΑ, δεδομένου ότι πολλά από τα διαρθρωτικά προβλήματα εντοπίζονται στην έδρα του Γραφείου Συνεργασίας EuropeAid στις Βρυξέλλες όπου επίσης θα πρέπει να επιλυθούν·

50. καλεί την Επιτροπή να παράσχει, πριν την 1η Ιουλίου 2003, τεκμηριωμένες και ακριβείς πληροφορίες σχετικά με την πολιτική ελέγχων που ακολουθεί στο πλαίσιο της διοικητικής αποκέντρωσης όσον αφορά:

- τους εγγενείς κινδύνους των προγραμμάτων αναπτυξιακής βοήθειας και τρόπους για την αντιμετώπιση αυτών των κινδύνων,

- το συνολικό περιβάλλον ελέγχου (οργάνωση, καταμερισμός αρμοδιοτήτων, ανθρώπινοι πόροι, υποχρέωση λογοδοσίας) και συγκεκριμένα το ρόλο και το καθεστώς του ειδικευμένου στη χρηματοοικονομική διαχείριση και τις συμβάσεις υπαλλήλου σε σχέση με τον επικεφαλής της αντιπροσωπείας, άλλους υπαλλήλους και τα κεντρικά γραφεία· θεωρεί ότι οι υπόλογοι δεν θα πρέπει να είναι ιεραρχικά κατώτεροι από τους διατάκτες,

- τους μηχανισμούς ελέγχου που θα εφαρμοστούν σε και από ενδιάμεσους οργανισμούς, άλλους χορηγούς και δικαιούχους χώρες,

- το ζήτημα του πώς και (εάν χρειάζεται) σε ποιο βαθμό θα επαληθεύουν οι κεντρικές υπηρεσίες τους ελέγχους των αντιπροσωπειών στο πλαίσιο αποκεντρωμένου συστήματος διοίκησης· θεωρεί ότι πρέπει να υπάρχει στενή επίβλεψη των κεντρικών γραφείων (εσωτερική υπηρεσία ελέγχου και ΓΔ - aidco) λογιστικών ελέγχων και συστημάτων λογιστικών ελέγχων στις αντιπροσωπείες·

51. ζητεί από την Επιτροπή, κατά την ενίσχυση των αντιπροσωπειών στο πλαίσιο της αποκέντρωσης, να λαμβάνει επίσης υπόψη την εξειδίκευση του προσωπικού στους τομείς της κοινωνικής ανάπτυξης, υγείας και εκπαίδευσης, που αποτελούν βασικό στόχο της κοινοτικής βοηθείας·

52. δεν θεωρεί ότι η Επιτροπή έχει θεσπίσει κατάλληλες διαδικασίες για τη διασφάλιση της αντικειμενικής επιλογής σχεδίων για έλεγχο καθώς το ισχύον σύστημα βασίζεται σε πολύ μεγάλο βαθμό στην αποκλειστική διακριτική ευχέρεια του επικεφαλής της αντιπροσωπείας(12)·

53. ζητεί από την Επιτροπή να εξασφαλίσει την επίβλεψη, τον συντονισμό και την παρακολούθηση των οικονομικών ελέγχων από τα κεντρικά γραφεία, προκειμένου να διασφαλίζεται ότι τα αποτελέσματα των ελέγχων λαμβάνονται υπόψη, ότι η μεθοδολογία που ακολουθείται για τους ελέγχους είναι συγκρίσιμη και σχετική και οι έλεγχοι πραγματοποιούνται από κοινού με άλλους χορηγούς·

Ανθρώπινα δικαιώματα

54. ανησυχεί για το γεγονός ότι από τις αξιολογήσεις που διενεργήθηκαν το 2001 προέκυψε ότι "χρειάστηκε κάποιος χρόνος για να καθιερωθεί σε κάθε επίπεδο στο εσωτερικό της Επιτροπής το ζήτημα των ανθρωπίνων δικαιωμάτων ως πραγματικό θέμα 'οριζόντιου χαρακτήρα' που εντάσσεται, στα πλαίσια ενός κοινού στόχου και μιας ενιαίας πολιτικής, σε όλα τα προγράμματα συνεργασίας και τις πολιτικές σχέσεις" [Σημείο 7.3.1, COM(2002) 490] και ότι, σύμφωνα με την ετήσια έκθεση αξιολόγησης, είναι αναγκαίο να καθορίσει με μεγαλύτερη σαφήνεια η Επιτροπή τα όρια των δικαιωμάτων του ανθρώπου, της δημοκρατίας και της χρηστής διακυβέρνησης και να διασφαλίσει την καλύτερη κατανόηση του ρόλου των μονάδων δικαιωμάτων του ανθρώπου στη ΓΔ Εξωτερικών Σχέσεων και στο Γραφείο Συνεργασίας EuropeAid(13)·

55. καλεί την Επιτροπή να παράσχει, πριν την 1η Ιουνίου 2003, πλήρη πληροφόρηση σχετικά με τη φύση και την έκταση του προβλήματος και σχετικά με τα μέτρα που έχουν ληφθεί ή που πρόκειται να ληφθούν βραχυπρόθεσμα για την αντιμετώπιση των αδυναμιών που προσδιορίστηκαν και, πιο μακροπρόθεσμα, να δημιουργήσει την απαραίτητη οργανωτική δομή για την επιδίωξη των οριζόντιων στόχων (ανθρώπινα δικαιώματα, ισότητα μεταξύ ανδρών και γυναικών, περιβάλλον και πρόληψη συρράξεων)·

56. ζητεί συγκεκριμένα από την Επιτροπή να παράσχει, πριν την 1η Ιουνίου 2003, πληροφορίες όσον αφορά τα κριτήρια αναστολής της βοήθειας σε περίπτωση παραβίασης των ανθρωπίνων δικαιωμάτων και σχετικά με το πόσες φορές έχει συμβεί αυτό·

57. αναγνωρίζει ότι ο καθορισμός και η κατάρτιση δεικτών σε αυτό τον τομέα συνεργασίας ενέχει δυσκολίες και καλεί την Επιτροπή να ενισχύσει τις προσπάθειές της για τον καθορισμό κριτηρίων και σημείων αναφοράς για την καλύτερη αξιολόγηση των αποτελεσμάτων των δραστηριοτήτων·

Ενσωμάτωση των ΕΤΑ στον προϋπολογισμό

58. εκφράζει τη λύπη του για το γεγονός ότι ουδεμία πρόοδος έχει σημειωθεί όσον αφορά την ενσωμάτωση των Ευρωπαϊκών Ταμείων Ανάπτυξης στον προϋπολογισμό, όπως έχει ζητήσει επανειλημμένα· υπενθυμίζει τη θέση που εξέφρασε με το ψήφισμά του, της 17ης Δεκεμβρίου 2002, σχετικά με την πρόταση κανονισμού του Συμβουλίου που αφορά τη θέσπιση δημοσιονομικού κανονισμού του ένατου Ευρωπαϊκού Ταμείου Ανάπτυξης(14)·

59. εκφράζει την ανησυχία του για τα πολλά μειονεκτήματα που επισημαίνει το Ελεγκτικό Συνέδριο(15), τα οποία οφείλονται στο γεγονός ότι για κάθε ΕΤΑ έχει θεσπιστεί χωριστός δημοσιονομικός κανονισμός· επισημαίνει τα πλεονεκτήματα της απλοποίησης που υποδεικνύει η Επιτροπή, αλλά αναγνωρίζει ότι η επαναδιαπραγμάτευση των υφισταμένων νομικών πλαισίων με τις χώρες ΑΚΕ δεν αποτελεί ρεαλιστική επιλογή· επαναλαμβάνει ότι η ενσωμάτωση των ΕΤΑ στον προϋπολογισμό θα αποτελούσε σημαντική βελτίωση, τόσο από άποψη αποτελεσματικότητας της παρεχομένης βοήθειας όσο και από άποψη διαχείρισής της·

60. σημειώνει ότι οι προπαρασκευαστικές εργασίες για το δέκατο ΕΤΑ θα αρχίσουν ήδη το 2004, με τη συμμετοχή των νέων κρατών μελών και θεωρεί ότι η επικείμενη διεύρυνση παρέχει στα κράτη μέλη την ιδανική ευκαιρία να καταλήξουν σε συμφωνία σχετικά με τη μελλοντική χρηματοδότηση της αναπτυξιακής πολιτικής της ΕΕ ώστε αυτή να καταστεί αποτελεσματική και συνεκτική, βάσει των δημοσιονομικών αρχών που εφαρμόζονται και στις λοιπές δραστηριότητες εξωτερικής πολιτικής·

61. ανυπομονεί να λάβει την ανακοίνωση που έχει δεσμευθεί να δημοσιεύσει η Επιτροπή σχετικά με τις επιπτώσεις της ενσωμάτωσης των ΕΤΑ στον προϋπολογισμό έως τα μέσα του 2003·

62. προσυπογράφει τη δήλωση του Ελεγκτικού Συνεδρίου, ότι "η κατανομή των αρμοδιοτήτων διαχείρισης μεταξύ της Κοινότητας και των συμμετεχόντων κρατών ΑΚΕ δεν πρέπει, σε καμία περίπτωση, να έχει ως αποτέλεσμα την απαλλαγή της Επιτροπής από την υποχρέωσή της να εξασφαλίζει οικονομική, αποδοτική, αποτελεσματική, νόμιμη και κανονική χρήση των πόρων που τίθενται στη διάθεσή της. Η Επιτροπή οφείλει κυρίως να είναι σε θέση να προβαίνει σε αποτελεσματική ανάκτηση των ποσών που καταβάλλονται άσκοπα στις εθνικές αρχές ή στους τελικούς δικαιούχους"(16)·

Άλλα θέματα

63. ζητεί από την Επιτροπή να εξασφαλίσει την τήρηση του ανωτάτου ορίου που η σύμβαση Λομέ έχει ορίσει για επιτόκια των δανείων που χορηγεί η ΕΤΕ και να εξηγήσει το ταχύτερο δυνατό τους λόγους ενδεχόμενης υπέρβασης του ορίου αυτού·

64. εκφράζει την ικανοποίησή του για το γεγονός ότι η Επιτροπή εξέδωσε για πρώτη φορά ετήσια έκθεση σχετικά με την αναπτυξιακή πολιτική της Ευρωπαϊκής Ένωσης· καλεί την Επιτροπή να μεριμνήσει για την αυστηρότερη διατύπωση της επόμενης έκδοσης αυτού του χρησιμότατου εγγράφου·

65. σημειώνει ότι η Επιτροπή έχει αναφέρει συνολικές κατά τομείς αναλήψεις υποχρεώσεων για το 2001 βάσει του μέτρου αναφοράς 35 % για την κοινωνική υποδομή το οποίο εισήχθη το 2002 και δεν ίσχυε το 2001· αναγνωρίζει, ωστόσο, τις προσπάθειες που κατέβαλε η Επιτροπή προς επίτευξη του συγκεκριμένου μέτρου αναφοράς, μολονότι η εκτέλεση πιστώσεων στα κράτη ΑΚΕ πρέπει να βελτιωθεί· τονίζει ότι το 35 % πρέπει να χορηγείται "κατά κύριον λόγο" στην εκπαίδευση και την υγεία, τομείς στους οποίους η συνολική επίδοση κατά το 2001 ήταν ιδιαιτέρως χαμηλή, ζητεί δε να επέλθουν σημαντικές βελτιώσεις στους συγκεκριμένους τομείς τα προσεχή έτη·

66. συγχαίρει την Επιτροπή τόσο για την εκπόνηση αξιοπίστων και συμβατών προς τον κατάλογο της Επιτροπής Αναπτυξιακής Βοηθείας (DAC) του ΟΟΣΑ στατιστικών κατανομής ανά τομείς, όσο και για την εφαρμογή του Κοινού Συστήματος Πληροφοριών Relex προς εξασφάλιση ποιοτικής παρουσιάσεως στοιχείων ανά τομείς τα προσεχή έτη· χαιρετίζει την απόφαση να θεσπισθούν στο μέλλον παρόμοιες καινοτομίες για τους λογιστικούς ελέγχους και τις συμβάσεις πλαίσια·

67. υπογραμμίζει τη σημασία που έχει η παρουσίαση αξιοπίστων στοιχείων ώστε η αναπτυξιακή πολιτική να εξετάζεται βάσει των αποτελεσμάτων, σημειώνει όμως ότι απομένουν να επιτελεσθούν πολλά ακόμη· χαιρετίζει το έργο της Επιτροπής σχετικά με τη μεθοδολογία για την παρουσίαση της προόδου προς επίτευξη των αναπτυξιακών στόχων της χιλιετηρίδας· σημειώνει ότι έχει συμφωνήσει να παρουσιάσει λεπτομέρειες των στόχων όσον αφορά τα αποτελέσματα και τους δείκτες επιδόσεως τον Ιούλιο 2003· καλεί την Επιτροπή να συνεχίσει να ενημερώνει το Κοινοβούλιο και να διαβουλεύεται με αυτό σε κάθε στάδιο της εν λόγω διεργασίας·

68. εκφράζει ανησυχία όσον αφορά την τεχνογνωσία σε χρηματοοικονομικά θέματα στις αποσυγκεντρωμένες αντιπροσωπείες, ιδίως διότι σε αυτές πρόκειται να εστιασθεί η μελλοντική δραστηριότητα λογιστικού ελέγχου, καλεί δε την Επιτροπή να υλοποιήσει αμελλητί λεπτομερή και αποτελεσματικά προγράμματα επαγγελματικής καταρτίσεως, ιδίως στον τομέα των λογιστικών ελέγχων·

69. εκφράζει επιφυλάξεις για την αυξανόμενη προσφυγή σε χρηματοοικονομική στήριξη από τον προϋπολογισμό ως μέσο αναπτυξιακής πολιτικής, προτού ολοκληρωθεί το έργο που επιτελείται με άλλους χορηγούς όσον αφορά την διαχείριση των δημοσίων οικονομικών στα κράτη αποδέκτες της βοηθείας· εκφράζει ιδιαίτερη ανησυχία για τις πολλαπλές απαιτήσεις υποβολών αναφοράς που έχουν επιβάλει οι χορηγοί σε μερικές κυβερνήσεις αναπτυσσομένων κρατών· ζητεί να ευοδωθεί το ταχύτερο η συμφωνία των χορηγών στο συγκεκριμένο θέμα και να εξασφαλίζεται χρηστή χρηματοοικονομική διαχείριση πριν την έγκριση αυτών των προγραμμάτων·

70. υπογραμμίζει την ανάγκη να παρακολουθείται η ποιότητα των δράσεων που διεξάγονται με στήριξη από τον προϋπολογισμό, εκφράζει δε την ανησυχία του, διότι η δυνατότητα υποκατάστασης περιορίζει τη δυνατότητα παρακολούθησης των πόρων και κατά συνέπεια θέτει εν αμφιβόλω την απόδοση αποτελεσμάτων σε συγκεκριμένο χορηγό.

(1) ΕΕ C 295 της 28.11.2002, σ. 289.

(2) ΕΕ C 277 της 1.10.2001, σ. 130.

(3) ΕΕ L 156 της 29.5.1998, σ. 108.

(4) ΕΕ L 191 της 7.7.1998, σ. 53.

(5) Η Αναπτυξιακή Πολιτική της Ευρωπαϊκής Ένωσης, συμπεράσματα της 2304ης συνόδου του Συμβουλίου Ανάπτυξης, 10 Νοεμβρίου 2000.

(6) Ειδική έκθεση 5/2001 του Ελεγκτικού Συνεδρίου, σημείο 40 (ΕΕ C 257 της 14.9.2001, σ. 1).

(7) Παράρτημα 9, σελίδα 124 (ΡΕ 315.845) στο έγγραφο "Απαντήσεις της Επιτροπής στο ερωτηματολόγιο της Επιτροπής Ελέγχου του Προϋπολογισμού σχετικά με την απαλλαγή ΕΤΑ για το 2001".

(8) Ετήσια έκθεση 2001 του Ελεγκτικού Συνεδρίου σχετικά με τις δραστηριότητες που εμπίπτουν στο πλαίσιο του γενικού προϋπολογισμού, συνοδευόμενη από τις απαντήσεις των οργάνων, σημείο 9.77 (ΕΕ C 295 της 28.11.2002, σ. 1) και "Γραφείο Συνεργασίας EuropeAid - ετήσια έκθεση δραστηριοτήτων 2001", σ. 27.

(9) Ετήσια έκθεση 2001 του Ελεγκτικού Συνεδρίου σχετικά με τις δραστηριότητες που εμπίπτουν στο πλαίσιο του γενικού προϋπολογισμού, συνοδευόμενη από τις απαντήσεις των οργάνων, σημείο 9.87, και "Γραφείο Συνεργασίας EuropeAid - ετήσια έκθεση δραστηριοτήτων 2001", σ. 20.

(10) Ετήσια έκθεση 2001 του Ελεγκτικού Συνεδρίου σχετικά με τις δραστηριότητες που εμπίπτουν στο πλαίσιο του γενικού προϋπολογισμού, συνοδευόμενη από τις απαντήσεις των οργάνων, απάντηση της Επιτροπής σημεία 9.53 έως 9.54.

(11) Ετήσια έκθεση 2001 του Ελεγκτικού Συνεδρίου σχετικά με τις δραστηριότητες που εμπίπτουν στο πλαίσιο του έκτου, εβδόμου και ογδόου Ευρωπαϊκού Ταμείου Ανάπτυξης, συνοδευόμενη από τις απαντήσεις των οργάνων, Δήλωση Αξιοπιστίας, παράγραφος IV.

(12) Παράρτημα 6, σελίδα 107 στο έγγραφο "Απαντήσεις της Επιτροπής στο ερωτηματολόγιο της Επιτροπής Ελέγχου του Προϋπολογισμού σχετικά με την απαλλαγή ΕΤΑ για το 2001" (ΡΕ 315.845).

(13) Σημείο 17.2.1 στην ετήσια έκθεση αξιολόγησης 2001 στην ηλεκτρονική διεύθυνση: http://europa.eu.int/comm/ budget/evaluation/pdf/ review2001_en.pdf (23.12.2002).

(14) P5 TA (2002)0607.

(15) Γνωμοδότηση του Ελεγκτικού Συνεδρίου αριθ. 12/2002, παράγραφος 4 (ΕΕ C 12 της 17.1.2003, σ. 19).

(16) Γνωμοδότηση του Ελεγκτικού Συνεδρίου αριθ. 12/2002, παράγραφος 11.